Ascensiunea Bitcoin, alimentată de estimările de scădere a dobânzilor
Bitcoin, moneda virtuală de vârf în lume, a revenit în forță pe scenele financiare și a atras din nou atenția investitorilor și speculatorilor după ce a atins o serie de recorduri istorice în această primăvară timpurie.
Potrivit lui Claudiu Cazacu, expert în strategii la XTB România, o companie fintech care furnizează acces rapid la piețele financiare prin intermediul platformei lor online și al aplicației mobile, această creștere rapidă vine după o perioadă lungă, de peste un an, de ceea ce el numește "semiobscuritate", care s-a încheiat la începutul iernii trecute.
"Avansul a avut loc mai ales în ultimele săptămâni, valul fiind suficient de puternic, astfel încât corecțiile semnificative să lipsească.
Entuziasmul noilor posibilități de a investi în Bitcoin via ETF-uri, neliniștile de ordin geopolitic și expectațiile de scădere a dobânzii în SUA și Europa au contribuit la performanța accentuată a criptomonedei", subliniază Claudiu Cazacu.
La cotațiile de marți seara, la ora 23:15, Bitcoin a înregistrat o creștere de 60% de la începutul anului, o creștere impresionantă de 220% în ultimele 12 luni și un salt remarcabil de 357% față de minimele înregistrate pe 21 noiembrie 2022.
În același timp, Ethereum a înregistrat și ea creșteri notabile – 67% anul acesta, cu toate că mai are nevoie de o creștere de peste 15% pentru a ajunge măcar la vârful atins în noiembrie 2021.
În centrul atenției rămâne Bitcoin-ul, care a atins o cotă de 51,6% din capitalizarea totală a criptomonedelor, marcând cel mai înalt nivel din ultimii aproape trei ani. Cu toate acestea, un indicator al sentimentului, compilat de Coinmarketcap, a atins nivelul de 91,7 puncte din 100, indicând o stare de "lăcomie extremă".
Acest lucru ar putea reprezenta un risc semnificativ pentru cei care se arată prea entuziaști, având în vedere relevanța istorică a situațiilor similare.
Bitcoin a înregistrat marți o scădere de 1,5%
La 12 septembrie, minimul indicatorului, înregistrat la 31,8 puncte, a coincis cu un minim de 25.160 de dolari pentru Bitcoin.
"Creșterea inflației în SUA «a scuturat» doar o mică parte din entuziasm, Bitcoin înregistrând marți o scădere de 1,5%. Riscuri la adresa avansului febril sunt numeroase – de la o modificare a reglementărilor în sens restrictiv, până la preocupări referitoare la consumul masiv de energie electrică.
Programul electoral al candidatului democrat la alegerile din SUA, actualul președinte Joe Biden, include o acciză 30% pentru electricitatea consumată pentru producerea de criptoactive. Acesta ar putea fi doar vârful aisbergului pentru un set de reguli care ar viza diminuarea interesului față de activitatea de «mining», în vederea reducerii consumului de energie și, implicit, a efectelor asupra planetei, atât în SUA, cât și în alte regiuni", arată consultantul de strategie din cadrul XTB România.
Acești factori pot avea un impact semnificativ în următoarele câteva luni, dar principala provocare pe termen scurt ar putea fi o marcantă colectare a profiturilor din partea investitorilor de talie mare. Acest lucru ar putea conduce la o schimbare bruscă a perspectivei și din partea altor segmente ale participanților pe piață.
Cu toate acestea, pentru moment, investitorii sunt conduși de impulsul de a urmări trendul și de dorința de a nu "scăpa trenul" înaintea unei noi "înjumătățiri", pragul de la care recompensa pentru efortul de procesare numerică prin care sunt create monedele BTC scade la jumătate. În plus, de la începutul anului, potrivit unei analize a 3iQ, fondurile ETF au cumpărat în medie 4.000 de BTC pe zi de la lansarea din ianuarie, în timp ce volumul creat zilnic prin "mining" a fost de 900 de BTC pe zi.
Țintele de preț variază masiv
Absorbirea lichidității dinspre alți deținători către fondurile ETF ar putea deveni un factor important în câteva luni, dacă tendința va continua, dar este probabilă apariția pe parcurs a unor episoade de reglare semnificativă.
"Deși țintele de preț variază masiv, câteva depășesc considerabil estimarea Standard Chartered de 100.000 până la finele anului. Poate cea mai spectaculoasă estimare rămâne cea de 1,3 milioane de dolari din partea lui Cathie Wood, directorul de active digitale al ARK Invest, în următorul deceniu, care poate fi asemănată cu evaluarea unui obiect de artă: totul ține de cerere și de «ochii privitorului», iar o țintă precisă e imposibil de furnizat, întrucât modelele nu pot porni, la fel ca în cazul acțiunilor, de exemplu, de la o formă de valoare intrinsecă.
În estimarea noastră, Bitcoin se apropie de comportamentul uzual de dinaintea unor secvențe corective potențial consistente, însă, la nivelul anului, repere istorice chiar dincolo de cele înregistrate recent sunt între scenariile plauzibile", subliniază Claudiu Cazacu, consultant de strategie în cadrul XTB România.